WHA ดีดบวก 1.04% หลังร่วงยาว! โบรกฯ ชี้ราคาหุ้นต่ำเกินพื้นฐาน-ผลงานปีนี้โต 15%
WHA ดีดบวก 1.04% หลังร่วงยาว! โบรกฯ ชี้ราคาหุ้นต่ำเกินพื้นฐาน-ผลงานปีนี้โต 15%
WHA ดีดบวก 1.04% หลังร่วงยาว! โบรกฯ ชี้ราคาหุ้นต่ำเกินพื้นฐาน-ผลงานปีนี้โต 15%
25 ธ.ค. 2562

ผู้สื่อข่าวรายงานว่า ราคาหุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ล่าสุด ณ เวลา 10.56 น. อยู่ที่ระดับ 3.88 บาท ปรับตัวขึ้น 0.04 บาท หรือ 1.04% ด้วยมูลค่าการซื้อขาย 40.19 ล้านบาท
โดย บล.เคทีบี (ประเทศไทย) ระบุในบทวิเคราะห์ว่า ราคาหุ้น WHA ที่ปรับลดลงก่อนหน้านี้นับว่าปรับตัวลงลึกเกินพื้นฐาน เพราะราคาหุ้นปรับลงกว่า 18% ในรอบ 3 เดือน จนแตะระดับต่ำสุดของปีนี้ โดยสาเหตุหลักน่าจะมาจากการขายที่ดินบางปะกง อีคอมเมิร์ชพาร์คเฟส 1 มีโอกาสเลื่อนออกไป และโครงการ EEC อาจยังมีหลายโครงการล่าช้ากว่ากำหนด
ด้านผลประกอบการของ WHA ในปีนี้คาดว่าจะเพิ่มขึ้น 15% จากปีที่แล้ว ตามยอดโอนที่ดินที่เพิ่มขึ้น 38% เป็น 1,300 ไร่  ซึ่งเป็นการเพิ่มขึ้นที่มากที่สุดในอุตสาหกรรม กำไรจากโรงไฟฟ้า Gheco I และโรงไฟฟ้า GNLL2 ยังคงแข็งแกร่ง และยังมีการขายคลังสินค้ามูลค่า 4.88 พันล้านบาท เข้าทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท (WHART) จะช่วยหนุนกำไรไตรมาส 4/62 สูงสุดของปีนี้
ทั้งนี้ คงประมาณการกำไรสุทธิของ WHA ในปี 62 และ 63 ที่ระดับ 3.4 พันล้านบาท และ 4 พันล้านบาท เพิ่มขึ้น 15% และ 18% ตามลำดับ โดยไม่รวมรายได้จากการขายที่ดินให้กับอาลีบาบา จำนวน 3.8 พันล้านบาท หรือคิดเป็น Upside ต่อกำไรสุทธิปี 62 และ 63 เพิ่มขึ้น 9% และ 8% ตามลำดับ
โดยอาลีบาบา ได้ใช้สิทธิ Option to buy ในวันที่ 14 พ.ย. ที่ผ่านมา ทำให้ WHA สามารถรับรู้รายได้จากการขายเฟส 1 ประมาณ 3.6 พันล้านบาท ซึ่งจะบันทึกในไตรมาส 4/62 ถึงไตรมาส 1/63 (ภายในวันที่ 14 ม.ค.63 คิดเป็นระยะเวลา 60 วันหลังการใช้สิทธิ)
 
ด้าน บล.เคจีไอ (ประเทศไทย) ระบุว่า ปัจจุบัน WHA มีนิคมฯ 10 แห่งในไทย และอีก 1 แห่งในเวียดนาม ขณะที่ตั้งเป้าจะมีเพิ่มอีก 3 แห่งภายในปี 65 ส่งผลให้ WHA จัดอยู่ในสถานะที่ดีเพราะมีที่ดินเปล่าในมืออีกถึงประมาณ 11,000 ไร่ ทำให้สามารถตอบสนองต่ออุปสงค์จากการย้ายโรงงาน และนโยบาย EEC ถึงแม้ว่าเป้ายอดขายที่ดินรวมของ WHA ในปีนี้ที่ 1,600 ไร่ จะเป็นความท้าทายหลังจากที่ยอดขายงวด 9 เดือนแรกปีนี้ ทำไปได้แค่ 565 ไร่เท่านั้น
อย่างไรก็ตาม คาดว่าโมเมนตัมยอดขายที่ดินน่าจะเร่งตัวขึ้นในปี 63 ตามกระแสการลงทุนโดยตรงจากต่างประเทศ (FDI) และการยื่นขอส่งเสริมการลงทุนจากสำนักงานคณะกรรมการส่งเสริมการลงทุน (บีโอไอ) ที่เพิ่มขึ้น และการที่มีแผนจะตั้งนิคมฯแห่งใหม่จะช่วยดึงดูดลูกค้า และเพิ่มตัวเลือกให้กับลูกค้า ทำให้คาดว่า WHA จะยังคงรักษาส่วนแบ่งตลาดเอาไว้ได้ที่ประมาณ 40% ของตลาดอุตสาหกรรมโดยรวม โดยยังคงสมมติฐานยอดขายปี 63 ที่ 1,200 ไร่ และปี 64 ที่ 1,500 ไร่ในไทย และยอดขายในเวียดนามที่ปีละ 200 ไร่
ทั้งนี้ จากยอดโอนที่แข็งแกร่งของ WHA ระดับ 865 ไร่ในงวด 9 เดือนแรกปีนี้ ทำให้เหลือ Backlog อีกประมาณ 350 ไร่ คาดว่าจะโอนได้ในไตรมาส 4/62 ประมาณ 60% ซึ่งจะทำให้ยอดโอนในปี 62 อยู่ที่ประมาณ 1,000 ไร่ แต่ Backlog ที่จะเหลือโอนในปีหน้าก็น่าจะลดลง ขณะที่ความล่าช้าการรับมอบที่ดินจากรัฐบาลเวียดนามจะทำให้ยอดโอนลดลงในปีหน้า
“WHA อยู่ในสถานะที่ดีในฐานะที่เป็นผู้ประกอบการด้านอุตสาหกรรมและระบบจัดส่งสินค้าครบวงจร ซึ่งจะทำให้ได้อานิสงส์เต็มๆ จากแนวโน้มอุตสาหกรรม ในขณะเดียวกัน การที่ WHA มีการกระจายตัวของธุรกิจอย่างดีก็จะทำให้พอร์ตธุรกิจมีความสมดุลในท่ามกลางปัจจัยที่ควบคุมไม่ได้”เคจีไอฯ ระบุ
 
 